b'\n_START_ARTICLE_\nJelena Firsova\n_START_SECTION_\nBiografi\n_START_PARAGRAPH_\nJelena Firsova er datter av atomfysikeren og leninprismottakeren Oleg Firsov, en medarbeider av Igor Kurtsjatov, \xc2\xabden russiske atombombens far\xc2\xbb._NEWLINE_Fra 1963 til 1970 gikk hun p\xc3\xa5 musikkskole. Deretter og fram til 1975 studerte hun p\xc3\xa5 konservatoriet i Moskva, med Aleksandr Pirumov som l\xc3\xa6rer i komposisjon, Juri Sjolopov i musikkanalyse og Nikolaj Raskatov i orkestrering. Hun tilegnet seg en egen komposisjonsteknikk etter lengre studier med Edison Denisov og Webern-eleven Philip Herschkowitz._NEWLINE_Firsova ble medlem av det sovjetiske komponistforbundet i 1976, men det individuelle og innovative klangspr\xc3\xa5ket hun hadde utarbeidet falt ikke i smak hos det sovjetiske kommunistparti, og musikken hennes fikk liten utbredelse i Sovjetunionen. Derimot ble hun en del oppf\xc3\xb8rt i Vesten, og i 1979 var hun en av de sju komponistene som Tikhon Khrennikov hudflettet p\xc3\xa5 forbundets 6. kongress, noe som endte med at de ble erkl\xc3\xa6rt \xc2\xabuegnet til \xc3\xa5 representere sovjetisk musikk i utlandet\xc2\xbb. Foranledningen var at det var blitt oppf\xc3\xb8rt verker av disse komponistene ved musikkfestivaler i K\xc3\xb6ln og Venezia uten at det var blitt offisielt sanksjonert. Blant de s\xc3\xa5kalte \xc2\xabKhrennikovs sju\xc2\xbb var ogs\xc3\xa5 Firsovas ektemann Dmitri Smirnov, Vjateslav Artjomov, Sofija Gubajdulina og Edison Denisov. F\xc3\xb8lgen var at verk av disse komponistene senere knapt ble kringkastet eller oppf\xc3\xb8rt p\xc3\xa5 konserter i Sovjetunionen inntil de siste \xc3\xa5rene f\xc3\xb8r sammenbruddet._NEWLINE_Firsova var i 1990 med p\xc3\xa5 nyopprettelsen av det russiske selskap for ny musikk._NEWLINE_Fra 1991 har Jelena Firsova bodd i Storbritannia. Fra 1993 til 1997 var hun professor ved Keele University i  Newcastle-under-Lyme, fra 1999 til 2001 underviste hun komposisjon i Manchester.\n_START_SECTION_\nVerk\n_START_PARAGRAPH_\nJelena Firsova skapte mer enn ett hundre verk i ulike kunstmusikalske sjangre, blant annet bestillingsverk for Amsterdams Concertgebouworkester, Brodsky Quartet, BBC Proms og Expo 2000 i Hannover._NEWLINE_Hennes forlegger er blant annet Boosey & Hawkes og Hans Sikorski.'